DEĊIŻJONI TAL-KUMMISSJONI
tas-7 ta’ Awwissu 2007
dwar il-kontribuzzjoni finanzjarja tal-Komunità għall-ispejjeż li daħlu fihom l-Istati Membri huma u jimplimentaw sistemi ta’ kontroll, spezzjoni u sorveljanza applikabbli għall-politika komuni dwar is-sajd għall-2007
(notifikata taħt id-dokument numru C(2007) 3747)
(2007/567/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 861/2006 tat-22 ta’ Mejju 2006 li jistabbilixxi miżuri finanzjarji Komunitarji għall-implimentazzjoni tal-Politika Komuni tas-Sajd u fil-qasam tal-Liġi tal-Baħar (1), u b’mod partikolari l-Artikolu 21 tiegħu,
Billi:
(1)
L-Istati Membri ressqu quddiem il-Kummissjoni, il-programm tagħhom ta’ kontroll tas-sajd għall-2007, flimkien ma’ l-applikazzjonijiet għal kontribuzzjoni finanzjarja tal-Komunità għan-nefqa li għandha ssir fuq il-proġetti li jinsabu f’dan il-programm.
(2)
L-applikazzjonijiet li jirrigwardjaw l-azzjonijiet elenkati fl-Artikolu 8(a) tar-Regolament (KE) Nru 861/2006 jistgħu jikkwalifikaw għall-finanzjament Komunitarju.
(3)
L-applikazzjonijiet għall-finanzjament Komunitarju jridu jikkonformaw mar-Regolament tal-Kummissjoni (KE) Nru 391/2007 tal-11 ta’ April 2007 li jistipula regoli dettalji għall-implimentazzjoni tar-Regolament (KE) Nru 861/2006 f’dak li jirrigwardja n-nefqa li jagħmlu l-Istati Membri fl-implimentazzjoni tas-sistemi ta’ monitoraġġ u kontroll applikabbli għall-Politika Komuni dwar is-Sajd (2).
(4)
Huwa xieraq li jiġu ffissati l-ammonti massimi u r-rata tal-kontribuzzjoni finanzjarja tal-Komunità skond l-Artikolu 15 tar-Regolament (KE) Nru 861/2006 u li jiġu stabbiliti l-kundizzjonijiet li bihom tista’ tingħata kontribuzzjoni bħal din.
(5)
Sabiex jikkwalifika għall-kontribuzzjoni Komunitarja, tagħmir għal-lokalizzazzjoni awtomatika għandu jissodisfa r-rekwiżiti ffissati mir-Regolament tal-Kummissjoni (KE) Nru 2244/2003 tat-18 Diċembru 2003 li jistabbilixxi dispożizzjonijiet dettaljati dwar is-Sistemi ta’ Sorveljanza tal-Vapuri, bażati fuq satellita (3).
(6)
L-ammont tal-kontribuzzjoni finanzjarja li għandha tingħata lil kull Stat Membru għal infiq marbut max-xiri u l-immodernizzar ta’ bastimenti u inġenji ta’ l-ajru għandu jiġi kkalkulat abbażi tal-proporzjon bejn attivitajiet ta’ spezzjoni u ta’ kontroll li jagħmlu bastimenti u inġenji bħal dawn u l-attività totali tagħhom fis-sena, kif idikjarata mill-Istati Membri.
(7)
Skond l-Artikolu 8 tar-Regolament tal-Kummissjoni (KE) Nru 391/2007, il-proġetti elenkati fil-programm ta’ kontroll tas-sajd għandhom ikunu implimentati skond l-iskeda stabbilita f’dak il-programm.
(8)
Talbiet għall-ħlas lura ta’ spejjez marbuta ma’ dawk il-proġetti għandhom jitressqu lill-Kummissjoni skond l-Artikolu 11 tar-Regolament (KE) Nru 391/2007.
(9)
Il-miżuri pprovduti f’din id-Deċiżjoni huma fi qbil ma’ l-opinjoni tal-Kumitat għas-Sajd u l-Akkwakultura,
ADOTTAT DIN ID-DEĊIŻJONI:
Artikolu 1
Suġġett
Din id-Deċiżjoni tipprovdi għal kontribuzzjoni finanzjarja Komunitarja għall-2007 għall-infiq li daħlu għalih l-Istati Membri fl-2007 huma u jimplimentaw sistemi ta’ kontroll, spezzjoni u sorveljanza applikabbli għall-politika komuni dwar is-sajd, kif jissemma fl-Artikolu 8(a) tar-Regolament (KE) Nru 861/2006. Tistabbilixxi l-ammont tal-kontribuzzjoni finanzjarja tal-Komunità għal kull Stat Membru, ir-rata tal-kontribuzzjoni finanzjarja tal-Komunità u l-kundizzjonijiet li fihom tista’ ssir kontribuzzjoni bħal din.
Artikolu 2
Teknoloġiji ġodda u netwerks ta’ l-IT
L-infiq fuq ix-xiri, l-istallazzjoni u l-għajnuna teknika għat-teknoloġija kompjuterizzata u t-twaqqif ta’ netwerks ta’ l-IT sabiex l-iskambju tad-data jkun effiċjenti u sigur fir-rigward tal-monitoraġġ, il-kontroll u s-sorveljanza ta’ l-attivitajiet tas-sajd, għandu jikkwalifika għalkontribuzzjoni finanzjarja ta’ 50 % tan-nefqa eliġibbli fil-limiti stipulati fl-Anness I.
Artikolu 3
Tagħmir għal-lokalizzazzjoni awtomatika
1. L-infiq li jsir fix-xiri u l-armar abbord ta’ bastimenti tas-sajd ta’ tagħmir għal-lokalizzazzjoni awtomatika li jippermetti li bastimenti jkunu jistgħu jiġu mmonitorjati mill-bogħod minn ċentru tal-monitoraġġ tas-sajd permezz ta’ sistema għall-monitoraġġ tal-bastimenti (VMS) għandu jikkwalifika għal kontribuzzjoni finanzjarja massima ta’ EUR 4 500 kull bastiment fil-limiti stipulati fl-Anness II.
2. Fil-limitu ta’ EUR 4 500 pprovdut fil-paragrafu 1, il-kontribuzzjoni finanzjarja għall-ewwel EUR 1 500 tan-nefqa eliġibbli għandha tkun bir-rata ta’ 100 %.
3. Il-kontribuzzjoni finanzjarja għan-nefqa eliġibbli inkluża bejn l-EUR 1 500 u l-EUR 4 500 kull bastiment għandha tammonta għal massimu ta’ 50 % ta’ nefqa bħal din.
4. Sabiex jikkwalifika, it-tagħmir għal-lokalizzazzjoni awtomatika għandu jissodisfa r-rekwiżiti stabbiliti bir-Regolament (KE) Nru 2244/2003.
Artikolu 4
Proġetti pilota
L-infiq li jsir fuq proġetti pilota dwar teknoloġiji ġodda ta’ kontroll għandu jikkwalifika għal kontribuzzjoni finanzjarja ta’ 50 % tan-nefqa eliġibbli fil-limiti stipulati fl-Anness III.
Artikolu 5
Taħriġ
L-infiq li jsir fuq it-taħriġ u l-programmi ta’ skambju ta’ impjegati taċ-ċivil responsabbli għal xogħolijiet ta’ monitoraġġ, kontroll u sorveljanza fil-qasam tas-sajd għandu jikkwalifika għal kontribuzzjoni ta’ 50 % tan-nefqa eliġibbli fi ħdan il-limiti stipulati fl-Anness IV.
Artikolu 6
Il-valutazzjoni tan-nefqa
L-infiq li jsir fl-implimentazzjoni ta’ sistema sabiex jiġi vvalutat l-infiq fil-kontroll tal-politika komuni tas-sajd għandu jikkwalifika għal kontribuzzjoni finanzjarja ta’ 50 % tan-nefqa eliġibbli fil-limiti stipulati fl-Anness V.
Artikolu 7
Seminars u għodod tal-midja
L-infiq li jsir fuq inizjattivi li jinkludu seminars u għodod tal-midja mmirati lejn it-titjib ta’ l-għarfien fost is-sajjieda u entitajiet oħra bħalma huma spetturi, prosekuturi pubbliċi u mħallfin, kif ukoll fost il-pubbliku ġenerali dwar il-ħtieġa li jiġi miġġieled is-sajd irresponsabbli u illegali u dwar l-implimentazzjoni tar-regoli dwar il-politika komuni tas-sajd, għandu jikkwalifika għal kontribuzzjoni finanzjarja ta’ 75 % tan-nefqa eliġibbli fi ħdan il-limiti stipulati fl-Anness VI.
Artikolu 8
Bastimenti u inġenji ta’ l-ajru għall-għassa tas-sajd
L-infiq marbut max-xiri u l-modernizzar tal-bastimenti u l-inġenji ta’ l-ajru użati għall-ispezzjoni u s-sorveljanza ta’ l-attivitajiet tas-sajd mill-awtoritajiet kompetenti ta’ l-Istati Membri għandu jikkwalifika, fil-limiti stabbiliti fl-Anness VII, għal kontribuzzjoni finanzjarja li ma taqbiżx il-50 % tan-nefqa eliġibbli li jagħmlu l-Istati Membri.
Artikolu 9
Indirizzati
Din id-Deċiżjoni hija indirizzata lill-Istati Membri.
Magħmul fi Brussell, 7 ta’ Awwissu 2007.